Nee, Div, dit grens aan verraad | Netwerk24
Deur Dawie Jacobs, Sterrewag 14 September 2019 00:00
“Div gaan nie Bokke ondersteun oor Etzebeth” (13.09):
Kom ons verenig om ons manne soos in 1995. Ons land was tóé ook allesbehalwe volmaak, maar ons het saam­gestaan en gebou aan ’n beter toekoms.
Peter de Villiers doen homself en ons land groot skade aan.
Leierskap behels besondere eienskappe. Balans en lojaliteit teenoor jou land en al sy mense is deel daarvan.
De Villiers is ’n gawe kêrel, maar hier dop hy die toets, ook uit ’n regsoogpunt. Niemand is nog aan enigiets skuldig bevind nie. Hy moet maar weer deur Madiba se wysheid lees. Moenie dat bitterheid jou en die mense om jou lewenslank gevange hou nie. Leiers verenig en verdeel nie; hulle bou en breek nie.
Terwyl ons manne op die voorgrond veg om ons land se eer, hap bitterbekke hulle aan die hakskeen. Gedurende die Olimpiese Spele word selfs oorloë vir die duur van die Spele gestaak sodat lande se vaandeldraers op hul taak kan fokus.
Hierdie geskreeu van die kantlyn terwyl ons manne ons eer op vreemde bodem verdedig, is niks anders as ’n vorm van verraad nie.
Meer oor: Peter De Villiers | Mystem | Briewe